《古意四首 其三》
宋代·方一夔

秦皇灭诸儒，若人媚幽独。偶来得名山，依山结茅屋。

希声陶淳风，无意蕲绝俗。儿孙日以远，几见碧桃熟。

渔郎从何来，延缘寒溪绿。兹游窥天秘，平生未经目。

颇见有此容，父老邀我宿。清谈略晋魏，世路嗟翻覆。

淹留信可乐，离念苦羁束。幡然理回棹，瑟瑟风吹足。

往来记行迹，溪路三四曲。机心不自閟，何事惊麋鹿。

回首不逢人，白云渺空谷。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。